ญี่ปุ่นจ่อยกเลิก “โตเกียว โอลิมปิก 2021” หากสถานการณ์ “โควิด” เลวร้ายลง
ญี่ปุ่นจ่อยกเลิก "โตเกียว โอลิมปิก 2021" หากสถานการณ์ "โควิด" เลวร้ายลง
ญี่ปุ่นจ่อยกเลิก "โตเกียว โอลิมปิก 2021" หากสถานการณ์ "โควิด" เลวร้ายลง
15 เม.ย. 2564

นายโตชิฮิโร นิไก เลขาธิการพรรคเสรีประชาธิปไตย (LDP) เปิดเผยในวันนี้ (15 เม.ย.64)​ ว่า ญี่ปุ่นอาจยกเลิกการแข่งขันกีฬาโอลิมปิกในฤดูร้อนนี้ หากสถานการณ์การแพร่ระบาดของโรคโควิด-19 เลวร้ายลง
“หากเป็นไปไม่ได้ที่จะจัดการแข่งขัน ก็ควรจะยกเลิก” นายนิไก ผู้นำสูงสุดอันดับ 2 ของพรรค LDP กล่าว “อะไรคือจุดสำคัญของการแข่งขันกีฬาโอลิมปิกหากต้องรับผิดชอบกับการแพร่ระบาดของโรคโควิด-19 เราจะต้องตัดสินใจในจุดนั้น”
แต่นายนิไกระบุด้วยว่า การเป็นเจ้าภาพจัดการแข่งขันโตเกียวโอลิมปิกนั้นเป็นโอกาสที่ยิ่งใหญ่สำหรับญี่ปุ่น และความพยายามดังกล่าวก็ควรจะดำเนินต่อไปเพื่อรับประกันความสำเร็จ
ทั้งนี้ จำนวนผู้ติดเชื้อโควิด-19 ได้เพิ่มขึ้นอีกครั้งในญี่ปุ่น ซึ่งบรรดาผู้เชี่ยวชาญระบุว่า เป็นการระบาดรอบที่ 4
ผลสำรวจล่าสุดของเกียวโด นิวส์ระบุว่า ประชาชน 39.2% ที่ตอบแบบสำรวจระบุว่า ญี่ปุ่นควรยกเลิกการแข่งขันกีฬาโอลิมปิกและพาราลิมปิก ขณะที่ประชาชน 32.8% ระบุว่า ญี่ปุ่นควรเปลี่ยนแปลงกำหนดวันใหม่ในการจัดกีฬาโอลิมปิกและพาราลิมปิก จากเดิมที่กำหนดไว้ระหว่างวันที่ 23 ก.ค.-8 ส.ค. 2564